ไทยและเยอรมนี ประกาศความเป็นหุ้นส่วนทางยุทธศาสตร์ทุกมิติ พร้อมตั้งเป้าเพิ่มมูลค่าการค้าระหว่างกันเป็น 1.5 หมื่นล้านยูโร ภายในปี 2563
ไทยและเยอรมนี ประกาศความเป็นหุ้นส่วนทางยุทธศาสตร์ทุกมิติ เดินหน้าผลักดันความร่วมมือการค้าการลงทุน อุตสาหกรรม 4.0 พร้อมตั้งเป้าเพิ่มมูลค่าการค้าระหว่างกันเป็น 1.5 หมื่นล้านยูโร ภายในปี 2563 
 
พลเอก ประยุทธ์ จันทร์โอชา นายกรัฐมนตรี พอใจผลการเยือนสหพันธ์สาธารณรัฐเยอรมนี อย่างเป็นทางการครั้งนี้ ซึ่งไทยและเยอรมนีมีความสัมพันธ์ที่แน่นแฟ้นยาวนาน 156 ปี และการเป็นหุ้นส่วนทางยุทธศาสตร์และความร่วมมือในด้านเศรษฐกิจ โดยเฉพาะด้านอุตสาหกรรม 4.0 อย่างต่อเนื่องในเชิงลึก   
โดยไทยได้ผลักดันให้สองประเทศ ตั้งเป้าเพิ่มมูลค่าการค้าระหว่างกันเป็น 1.5 หมื่นล้านยูโร ภายในปี 2563 พร้อมเชิญชวนนักธุรกิจเยอรมนีไปลงทุนในอุตสาหกรรมเป้าหมาย ใน EEC 2 สาขา ได้แก่ ระบบรางและอุตสาหกรรมยานยนต์แห่งอนาคต พร้อมขยายความร่วมมือเดินหน้าพัฒนาการศึกษา สาขาอาชีวะในไทย เพื่อผลิตบุคลากรด้านยานยนต์ การวิจัยและพัฒนา เพื่อไปสู่อุตสาหกรรม 4.0
 
นายกรัฐมนตรี ย้ำว่า ประเทศไทยกำลังเดินหน้าไปสู่การเลือกตั้งเดือนกุมภาพันธ์ 2562 โดยหวังให้เป็นการเลือกตั้งที่มีความเป็นธรรม มีความบริสุทธิ์ใจ อยู่ในกรอบอำนาจของคณะกรรมการการเลือกตั้ง พร้อมยืนยันให้เสรีภาพกับพรรคการเมืองและสื่อฯ ไม่เคยปิดกั้น ขอให้ติดตามข้อเท็จจริงได้ ยินดีตอบคำถามทุกประเด็นผ่านกระทรวงการต่างประเทศ

สำหรับการสัมมนาธุรกิจไทย-เยอรมนี นายกรัฐมนตรี หวังว่าทั้งสองประเทศจะมีความสัมพันธ์ที่แน่นแฟ้นมากยิ่งขึ้นและมีความร่วมมือในการพัฒนาด้านต่างๆ มากขึ้น โดยเฉพาะภาคเศรษฐกิจ ที่มีบทบาทสำคัญและเป็นฟันเฟืองในการขับเคลื่อนความร่วมมือต่างๆ ภายใต้บริบทยุคใหม่ ที่มีการเปลี่ยนแปลงทางด้านเทคโนโลยีอย่างรวดเร็ว มีความท้าทายเกิดขึ้นอย่างมากมายทำให้ต้องแสวงหาความร่วมมือ ในประเด็นและกลุ่มใหม่ๆ ตามประเทศในภูมิภาคต่างๆ ทั่วโลกรวมทั้งเอเชียและยุโรป เพื่อปรับตัวรองรับความท้าทายต่างๆ ไปด้วยกัน ให้เกิดการพัฒนาเศรษฐกิจที่ยั่งยืน 
จากนั้น นายกรัฐมนตรีร่วมรับประทานอาหารค่ำกับภาคเอกชน ซึ่งเป็นภารกิจสุดท้ายก่อนเดินทางกลับประเทศไทย โดยจะเดินทางถึงท่าอากาศยานทหาร 2 กองบิน 6 กรุงเทพฯในเวลา 13.35 น. วันนี้